Papersnake/gushiwen huggingface dataset:
梅花集句 其一三三
李龏（金朝）

一枝斜映佛前灯，兴味都来似野僧。记得玉人春病校，穿花却与共扶藤。
吴明府自远而来留宿（一作卢新吴航忽远至留
戴叔伦（唐代）

出门逢故友，衣服满尘埃。岁月不可问，山川何处来。
绮城容弊宅，散职寄灵台。自此留君醉，相欢得几回。
题古木幽篁图
刘崧（元代）

琼枝翠叶静为邻，秀色娟娟绝点尘。日暮天寒罗袖薄，可怜空谷有佳人。
跋英庭叔闽游诗卷
蒋德馨（清代）

回首江郎石，氛埃迥未消。习流方下濑，度岭温停轺。

离乱儒冠贱，风尘驿使遥。沈吟可哀曲，天半望虹桥。
病中雨夜怀同志
释智圆（宋代）

杉竹竞霪霪，天时正积阴。
背窗秋烛暗，欹枕夜堂深。
月被重云蔽，萤依湿气沉。
无憀不成寐，况复想知音。
夜酌池边闻钟偶成
韩雍（明代）

客中怀抱不曾开，偶对清尊坐绿苔。星月满天飞鸟定，微风遥度晚钟来。
答林夫五颂次元韵 其四
沈辽（宋代）

世间明闇一毫端，为底忙时不肯闲。水盛草深牛不动，始知缘业有多般。
题寒亭山壁
沈绅（宋代）

元子此始来，大暑生冻骨。名亭阳崖角，高文犹仿佛。

我行冰雪阳，噤语揖风物。银江走碧涨，九疑抱云窟。

它年名不磨，至者戒无忽。
西林傅庵主求定庵诗
陆游（宋代）

业力驱人举世忙，西林袖手一炉香。
未能成佛浑闲事，十劫看渠坐道场。
暮秋感怀三首
吴国伦（明代）

戚里纷丝竹，侯家盛绮罗。
时艰民力尽，世赏国恩多。
驰道仍骖乘，严城向枕戈。
北风吹不歇，萧瑟楚狂歌。
皇帝阁春帖子
许应龙（宋代）

金华彩胜年年巧，柏酒椒盘岁岁新。
恭愿吾皇千万寿，四时无日不阳春。
过洛阳城
于武陵（唐代）

古来利与名，俱在洛阳城。九陌鼓初起，万车轮已行。

周秦时几变，伊洛水犹清。二月中桥路，鸟啼春草生。
春日杂兴
方岳（宋代）

鹤骨崭崭疾未廖，怯行山亦倦登楼。
久知老去事当尔，自入春登雨不休。
虚器甚惭居士屩，实封难觅醉乡侯。
小迟须有佳晴日，待试山翁已健不。
次韵张汉卿梦庵十八咏 其一 梦庵
史浩（宋代）

兹庵路何许，云深不知处。梦觉两俱忘，始可蓦直去。
和袁陟节推龙兴寺芍药
韩琦（宋代）

广陵芍药真奇差，名与洛花相上天。洛花年来品格卑，所在随人趁高价。

接头著处骋新妍，轻去本根无顾藉。不论姚花与魏花，只供俗目陪妖姹。

广陵之花性绝高，得地不移归造化。大豪人力或强迁，费尽雍培无艳冶。

东君固是花之主，千苞万萼从荣谢。似矫东君泛爱心，枉杀春风不肯嫁。

遂令天下走香名，髣髴丹青竞誇诧。以此扬花较洛花，自合扬花推定霸。

其间绝色可粗陈，天工著意诚堪讶。仙家冠子镂红云，金线妆治无匹亚。

旋心体弱不胜枝，宝髻攲斜犹堕马。冰雪肌肤一缬斑，新试守宫明似赭。

双头两两最多情，象物更呈鞍面窊。楼子亭亭欠姿媚，特有怪状堪图写。

见者方知画不真，未见直疑传者诈。前贤大欲巧赋咏，片言未出心先怕。

天上人间少其比，不似馀芳资假借。我来淮海涉三春，三访龙兴旧僧舍。

问得龙兴好事僧，每岁看承不敢暇。后园栽植虽甚蕃，及见花成由取舍。

出群标致必惊人，方徙矮坛临大厦。客来只见轩槛前，国艳天姿相照射。

因知灵种本自然，须凭精识能陶冶。君子果有育材心，请视维扬种花者。
送河南尹冯学士赴任
白居易（唐代）

石渠金谷中间路，轩骑翩翩十日程。清洛饮冰添苦节，

碧嵩看雪助高情。谩夸河北操旄钺，莫羡江西拥旆旌。

何似府寮京令外，别教三十六峰迎。
和答还卷
张舜民（宋代）

屈宋功成道不传，后来鸡犬各登仙。
留连光景随时俗，盗窃声名至暮年。
陷没李陵因北伐，漂流杜甫为南迁。
耒阳郴口今吾在，谁与诛茅屋数椽。
鹧鸪天
向子諲（宋代）

几处秋千懒未收。花梢柳外出纤柔。霞衣轻举疑奔月，宝髻欹倾若坠楼。

争缥缈，斗风流。蜂儿蛱蝶共嬉游。朝朝暮暮春风里，落尽梨花未肯休。
虞山吃虎肉作
黄淳耀（明代）

猛虎入山山气恶，腥风倒射岩石落。两三村氓不识虎，谓是旄牛未生角。

扼虎之吭揽虎尾，虎惊不及施牙觜。东海无烦赤刀制，南山已报白额死。

老夫羁旅春盘空，短衣匹马行山中。坐分羔臛饱欲死，拔剑四顾吾何功。

村氓村氓莫仓卒，儒冠为尔频冲发。人间真有猛于虎，劝尔投身依虎窟。
时人为邹昉语
佚名（唐代）

萧佺驸马子，邹昉骆驼儿。非关道德合，只为钱相知。
偈颂一百零二首
释绍昙（宋代）

茧足寻庄到海门，天衣往事与谁论。
长空雁影沉寒水，瘦立西风几断魂。
过龙德宫
许及之（宋代）

龙德宫中旧御园，缭墙栽柳俨然存。
秋光更向墙头发，似与行人溅泪痕。
恼花篇时寓法源寺
黄景仁（清代）

寺南不合花几树，闹春冠盖屯如蜂。遽令禅窟变尘巷，晓钟未打车隆隆。

我时养疴僦僧舍，避地便拟东墙东。花开十日不曾看，键关不与花气通。

渐惊剥啄多过客，始觉门外春光浓。数弓地窄苦揖让，一面交浅劳过从。

翻书耷席苦拉逻，应门煮茗烦奴僮。因花致容真被恼，求寂得喧毋乃穷。

斫花径拟借萧斧，深根铲断繁英空。不然飞章乞猛雨，使李褪白桃销红。

不忧人讥煞风景，焚琴煮鹤宁从同。花如顾我哑然笑，杂以谐谑通微风。

尔今穷瘁实天予，岂有生气回春容？无人之境讵可得？徒使冰炭交心胸。

非人谁与圣所训？有怒不迁德则崇。去留踪迹孰相强，曷不掉臂空山中？

同生覆载各有志，我自开落随春工。客来客往岂有意，而以罪我徒褊衷。

对花嗒然坐自失，何见不广侪愚憃。明当邀容坐花下，为花作主倾深钟。

焚香九顿法王座，祝容常满花常秾。
夏日访友
唐彦谦（唐代）

堤树生昼凉，浓阴扑空翠。孤舟唤野渡，村疃入幽邃。

高轩俯清流，一犬隔花吠。童子立门墙，问我向何处。

主人闻故旧，出迎时倒屣。惊迓叙间阔，屈指越寒暑。

殷勤为延款，偶尔得良会。春盘擘紫虾，冰鲤斫银鲙。

荷梗白玉香，荇菜青丝脆。腊酒击泥封，罗列总新味。

移席临湖滨，对此有佳趣。流连送深杯，宾主共忘醉。

清风岸乌纱，长揖谢君去。世事如浮云，东西渺烟水。
和湛甘泉太史喜石泉与烟霞同版筑之作
方献夫（明代）

烟霞在樵南，石泉在樵北。千里有神交，况复去咫尺。

大科山之中，可以为子宫。四时足烟霞，烟霞吾与同。

紫云峰之特，可以为我室。下有奇石泉，君亦爱泉石。

夏炎我何有，石泉水泠泠。惟子于此时，乘风来濯缨。

清秋尔何有，烟霞月炯炯。惟我于此时，抱琴淩绝顶。

或时好歌咏，双凫飞自东。烟霞作天乐，石鼓和金钟。

或时恣游观，一鹤从西度。石泉起神兽，盘龙随伏虎。

噫吁嘻，泉可饮兮石可眠，烟霞烟霞兮能无石泉。

霞可食兮烟可避，石泉石泉兮能无烟霞。
海眼光赞 其二
释了惠（宋代）

抱膝踞岩阿，自在特自在。一线柳梢风，扫净众生界。

苦苦，忽然变成雨。
雪候代王子与海上一才生张书并诗一首
徐渭（明代）

从来无此雪，尽海鹤来长。入夜应三尺，随飙剪六铓。

骑羊新白袷，放剡旧沙棠。琼树迷天是，相思好寄将。
淫雨
方回（元代）

城撼涛声上，山埋雾气中。
郊原成泽国，舟楫羡鱼翁。
浙右田应没，巴西雪更融。
斯民恐鱼鳖，孰为诉苍穹。
过朱协律故山
方干（唐代）

地下无馀恨，人间得盛名。残篇续大雅，稚子托诸生。

度日山空暮，缘溪鹤自鸣。难收故交意，寒笛一声声。
宋江三十六赞
龚开（宋代）

圣人治世，四灵在郊。
汝兽何名，走旷劳劳。
清远县荅李元复远送
张弼（明代）

春山晴对酒杯浓，迢递同临峡口峰。云意漫劳连日态，江流惭口别时容。

独看风节遐方振，归泛星槎万里逢。自是离塘新涨急，可堪回棹浪花重。
句
许民表（宋代）

白鸟有情惊不去，青山无约望还来。
近为儿侄辈屈澄夫先生于小园东曙有诗次韵二首 其二
顾清（明代）

安车久不到岩阿，水部无人复姓何。秋浦白云天际远，夕阳红树屋边多。

笔精又展郇公帖，才钝愁闻郢客歌。眼底桐枝未盈把，几时亲见十寻过。
琴川精舍寄城中友人
赵希迈（宋代）

客来僧已去，古屋静萧萧。
敲石引松火，对花悬酒瓢。
窗棂寒背日，柱礎润通潮。
君肯过幽寂，水程才隔宵。
书寂音堂壁
释德洪（宋代）

永怀焦管愧平生，任运无心更道情。野火烧庐成露寝，暑天因浴亦江行。
杂挽诗四首 其四
李之仪（宋代）

子令钦平昔，多惭接俊游。升堂称有志，执奠叹无由。

逝水空归壑，春风忽变秋。箫声到原尽，千载想风流。
何文徵山斋杂咏 其二 杜若洲
伍瑞隆（明代）

飘飘水中洲，杜若秋渐长。暗香洒寒流，时激清泠响。
熊务先自滇中来相聚东湖今归涿鹿赋此奉赠兼怀六观章之两前辈
缪沅（清代）

碧山学士久焚鱼，爱子声华冰玉如。章贡烟波迟笠屐，点苍云气接衣裾。

空江落木将回棹，白发青镫正倚闾。高适陈登风谊古，沙头执手野踟蹰。
九日四首
李石（宋代）

痴儿索钱要沽酒，吾岂绐儿囊已羞。
乃翁作诗须汝和，觅句共登西北楼。
太常二绝 其二
米芾（宋代）

竹前竹后太常斋，风度箫韶识舜谐。博士拥书方彻卷，相公上马报当阶。
游蒋山题辛夷花寄陈奉礼（本约陈同游，不至）
徐铉（宋代）

今岁游山已恨迟，山中仍喜见辛夷。簪缨且免全为累，

桃李犹辛别作期。晴后日高偏照灼，晚来风急渐离披。

山郎不作同行伴，折得何由寄所思。
与吴质书
曹丕（魏晋）

二月三日，丕白。岁月易得，别来行复四年。三年不见，《东山》犹叹其远，况乃过之，思何可支！虽书疏往返，未足解其劳结。

昔年疾疫，亲故多离其灾，徐、陈、应、刘，一时俱逝，痛可言邪？昔日游处，行则连舆，止则接席，何曾须臾相失！每至觞酌流行，丝竹并奏，酒酣耳热，仰而赋诗，当此之时，忽然不自知乐也。谓百年己分，可长共相保，何图数年之间，零落略尽，言之伤心。顷撰其遗文，都为一集，观其姓名，已为鬼录。追思昔游，犹在心目，而此诸子，化为粪壤，可复道哉？

观古今文人，类不护细行，鲜能以名节自立。而伟长独怀文抱质，恬淡寡欲，有箕山之志，可谓彬彬君子者矣。著《中论》二十余篇，成一家之言，词义典雅，足传于后，此子为不朽矣。德琏常斐然有述作之意，其才学足以著书，美志不遂，良可痛惜。间者历览诸子之文，对之抆泪，既痛逝者，行自念也。孔璋章表殊健，微为繁富。公干有逸气，但未遒耳；其五言诗之善者，妙绝时人。元瑜书记翩翩，致足乐也。仲宣独自善于辞赋，惜其体弱，不足起其文，至于所善，古人无以远过。昔伯牙绝弦于钟期，仲尼覆醢于子路，痛知音之难遇，伤门人之莫逮。诸子但为未及古人，自一时之儁也，今之存者，已不逮矣。后生可畏，来者难诬，然恐吾与足下不及见也。

年行已长大，所怀万端，时有所虑，至通夜不瞑，志意何时复类昔日?已成老翁，但未白头耳。光武言："年三十余，在兵中十岁，所更非一。"吾德不及之，而年与之齐矣。以犬羊之质，服虎豹之文，无众星之明，假日月之光，动见瞻观，何时易乎？恐永不复得为昔日游也。少壮真当努力，年一过往，何可攀援，古人思秉烛夜游，良有以也。

顷何以自娱？颇复有所述造不？东望於邑，裁书叙心。丕白。
赠蒋文学三首
俞德邻（宋代）

车声马迹任营营，芦溆襄羊境最清。万卷图书双鬓老，五湖烟最一舟轻。

忘机已信驯鸥狎，洗耳那愁斗蚁惊。更喜瓯窭秧水足，倚风扶杖看春耕。
和江平叔游无为山诗韵
程公许（宋代）

夙嗜一邱壑，誓言苦难践。
梦踏西山云，陟降原复巘。
世纷不可耐，道根日以浅。
永愧龛中定，三欢涕如霰。
君从柯山来，行尽蜀山险。
不惮屐齿蜡，恣襞兰亭蚕。
毫端花五色，优昙暗无天日现。
倏倏尘外趣，历历眼中见。
人生欢会少，抟沙随手散。
何以慰瞻思，英词展黄绢。
训蒙绝句 古者以利为本
朱熹（宋代）

论性无非日用间，何须虚诞与深艰。昭昭万事皆其理，只是功夫欲顺难。
送僧归雁山
释文礼（宋代）

秋来归去雁山阿，为问龙湫诺讵那。
贪看高崖千丈雪，伽梨打湿竟如何。
贮香室（《山云馆杂咏》）
盛时泰（明代）

花开研池傍，花落研池底。
洗研译经时，斛尽龙池水。
【南吕】一枝花_妓女蹴鞠红
萨都剌（元代）

妓女蹴鞠
红香脸衬霞，玉润钗横燕。月弯眉敛翠，云亸鬓堆蝉。绝色婵娟，毕罢了歌舞花前宴，习学成齐云天下圆。受用尽绿窗前饭饱茶余，拣择下粉墙内花阴日转。
【梁州】素罗衫垂彩袖低笼玉笋，锦靿袜衬乌靴款蹴金莲。占官场立站下人争羡。似月殿里飞来的素女，甚天风吹落的神仙。拂花露榴裙荏苒，滚香尘绣带蹁跹。打着对合扇拐全不斜偏，踢着对鸳鸯扣且是轻便。对泛处使穿膁抹膝的撺搭，扌而
大俊处使佛袖沾衣的撇演，妆翘处使回身出鬓的披肩。猛然，笑喘。红尘两袖纤腰倦，越丰韵越娇软。罗帕香匀粉汗妍，拂落花钿。
【尾声】若道是成就了洞房中惜玉怜香愿，媒合了翠馆内清风皓月筵，六片儿香皮做姻眷。茶蘼架边，蔷薇洞前，管教你到底团圆不离了半步儿远。
小镇西（仙吕调）
柳永（宋代）

意中有个人，芳颜二八。天然俏、自来奸黠。最奇绝。是笑时、媚靥自自，百态千娇，再三偎著，再三香滑。

久离缺。夜来魂梦里，尤花殢雪。分明似旧家时节。正欢悦。被邻鸡唤起，一场寂寥，无眠向晓，空有半窗残月。
送董春水返云间
何准道（明代）

春风动庭树，之子又孤征。鼓枻况香浦，归吟白苧城。

别愁人易老，古调怨难平。我亦穷途客，栖栖空复情。
复用前韵答唐公唐公有一日纸贵传都城之句且
晁补之（宋代）

诸公辩壮悬河口，唾落纷纷珠百斗。
井陉酣战我已悭，赤帜忽立无由还。
唐公断后不容北，腹背未殊秦宛间。
明光侯印悬天上，下有死夫缘重赏。
书生懦志安足惊，饥死索米长安城。
献君赐帛等优笑，覆酱未知传纸荣。
泮宫先生诚国士，可是同年予二子。
杂吟未减听匏竹，能使穷愁发孤喜。
君不见新声欲至旧声难，十指劳君千万弹。
平生不遇感知己，过此身外谁能攀。
它年常侍幸见访，不因豆落悲南山。
燕京春暮寄山中人（二首）
正念（明代）

鸟鸣不鸣山静，花落未落春迟。
美人如云天际，芍药空留一枝。
二月十二日城西送韩玉汝龙图马上作
强至（宋代）

信马春风踏软沙，晴郊芳意接京华。
绿垂波面官桥柳，红出墙头御苑花。
莫问年光侵老境，且拚日醉送生涯。
归鞭犹恐严城隔，那得行人不念家。
送仲连
梅尧臣（宋代）

别绪如乱丝，欲理还不可。
却悲娇女诗，宁恋更效左。
是时远道怀，纷纷上归舸。
怜君正如此，岂任风雨俀。
和韵寄董令升舍人
王之道（宋代）

曾将燕石报琼华，别后哦诗愧莫涯。
空腹但看长柄械，缓行何用短辕车。
神驰邓步弥天葑，梦入朋豀夹径花。
何日天台录药去，女仙迎笑饭胡麻。
浪淘沙 寄外
何慧生（清代）

微雨打扁舟。天气初秋。最难为客五更头。回首家园何处也，梦绕秦楼。

倚枕听江流。雁唳芦洲。离情如水几时休。谁似鸳鸯沧海上，不解离愁。
谒吴公路许借论衡复留一日戏作
洪迈（宋代）

幽独不自得，驾言款斋庐。
殷勤主人情，投辖恐回车。
辖亦不须投，此去将焉如。
惟忧酒钱尽，使吾诗肠枯。
会合曾几何，可复自作疎。
更当留一夕，帐中搜异书。
龚彦质恕可二丈
许棐（宋代）

两龚当暑客秦溪，旋买黄綀替熟衣。想见西湖风月里，藕花凝望载诗归。
白苎
紫姑（宋代）

绣帘垂，画堂悄，寒风淅沥。遥天万里，黯淡同云幂幂。渐纷纷、六花零乱散空碧。姑射宴瑶池，把碎玉、零珠抛掷。林峦望中，高下琼瑶一白。严子陵钓台迷踪迹。追惜。燕然画角，宝钥珊瑚，是时丞相，虚作银城换得。当此际、偏宜访袁安宅。醺醺醉了，任他金钗舞困，玉壶频侧。又是东君，暗遣花神，先报南国。昨夜江梅，漏泄春消息。
杂兴
张镃（宋代）

圣狂霄壤分，其端在一念，
去恶向忠义，如病用良砭。
方贻害於人，蛟虎并凶焰。
及其懲艾余，大节秉无欠。
卓绝补过功，炳炳照铅椠。
乃知春秋意，恶恶待终厌。
题文玉徐君春游图照
季念诒（清代）

君游廛市我邺园，寂处同心莫轾轩。残月晓风思柳岸，黄鹂白酒话桃源。

昔年刁斗多调护，此日桑麻纵笑言。矍铄地仙任游戏，醇醪呼取赌芳樽。
秋霁和崔玉阶太史韵
袁佑（清代）

积雨今方歇，晴开九月秋。星光明水岸，树影挂山楼。

尚作他乡客，依然昨夜愁。西南多战伐，何处不关忧。
盘龙山行宫作 其二
弘历（清代）

朴宇雅堪一宿居，庭花今岁不孤舒。消閒底觉便宜处，到处芸香置有书。
南阳公请东樱桃亭子春宴
孟郊（唐代）

万木皆未秀，一林先含春。此地独何力，我公布深仁。

霜叶日舒卷，风枝远埃尘。初英濯紫霞，飞雨流清津。

赏异出嚣杂，折芳积欢忻。文心兹焉重，俗尚安能珍。

碧玉妆粉比，飞琼秾艳均。鸳鸯七十二，花态并相新。

常恐遗秀志，迨兹广宴陈。芳菲争胜引，歌咏竟良辰。

方知戏马会，永谢登龙宾。
雨过
黄庚（元代）

雨过山头云气湿，潮生渡口岸痕深。
一声短笛斜阳外，知有渔舟泊柳阴。
春日六绝句
杨万里（宋代）

江水夜韶乐，海棠春贵妃。
殷懃向春道，莫遣一花飞。
题道观
卢琦（元代）

太清楼阁世尘稀，朗诵黄庭觅紫芝。童子云中种灵药，老师松下著残棋。

龙随飞剑风生壑，鹤守神丹月满池。仙客不来瑶草绿，天香落笔自题诗。
山居四十首 其二
栯堂（元代）

白云影里呵呵笑，地老天荒更不疑。樵径有霜寻药冷，石窗无月了经迟。

青羝夜雪怜苏武，黄犬西风叹李斯。千古青编在天下，留芳遗臭更由谁。
俞公达待制挽辞 其一
释道潜（宋代）

金铎哀传静列营，将星飞坠汉蕃惊。森森气与秦山在，奄奄魂蕃陇水倾。

塞路箫笳悲部曲，海天风雨湿铭旌。堪嗟未勒燕然石，遽失连云万里城。
壶中天（登寄闲吟台）
李彭老（宋代）

素飙荡碧，喜云飞寥廓，清透凉宇。倦鹊惊翻台榭迥，叶叶秋声归树。珠斗斜河，冰轮辗雾，万里青冥路。香深屏翠，桂边满袖风露。

烟外冷逼玻璃，渔郎歌渺，击空明归去。怨鹤知更莲漏悄，竹里筛金帘户。短发吹寒，闲情吟远，弄影花前舞。明年今夜，玉樽知醉何处。
李万州挽诗
项安世（宋代）

仙李来南日，熙宁去国人。
一身辞赤芾，四世尚朱轮。
桑梓推前辈，葭莩接世姻。
伤心挽耆旧，不独为情亲。
寒食访潘茂才子科昆季书馆夜坐同赋家字韵
李英（清代）

寒食杨花似雪花，分题赓咏惠连家。呼童好凿匡山石，新火敲烹雨后茶。
漉酒图
庞铸（金朝）

我爱陶渊明，爱酒不爱官。弹琴但寓意，把酒聊开颜。

自得酒中趣，岂问头上冠。谁作漉酒图，清风起毫端。

露电出形似，神情想高閒。大似挥弦时，目送飞鸿难。

袖中有东篱，开卷见南山。嗟予困尘土，青鬓时一斑。

折腰尚未免，敢谓善闭关。望望孤云翔，羡羡飞鸟还。

归田未有日，掩卷空长叹。
和陶渊明饮酒诗
滕岑（宋代）

堂堂东坡公，文章万人英。
尝和饮酒诗，曲尽今古情。
平生不解饮，而独喜客倾。
仇池一仙去，九韶瘖不鸣。
不知几百年，斯人还复生。
题王振鹏龙池竞渡图 其三
弘历（清代）

烟里楼台镜里花，尚闻雷动笑声哗。千秋佳胜率如此，独许骚人说梦华。
心远阁秋眺示大学士及南书房翰林等
弘历（清代）

一指当人前，不见泰山高。离娄闭目时，讵可察秋毫。

至人用心镜，万物不能逃。王者明四目，智烛良独操。

兹阁名心远，寓意岂在遥。结搆山之巅，俯仰近云霄。

况值三秋深，天气高泬寥。叶落万林疏，凭眺心神超。

伊余有远思，匪恋物华撩。或情有壅蔽，或民嗟苦劳。

或贤当登进，转令在下僚。或时虽小安，遽益志气骄。

见理有不周，愆尤自此招。辩言有未当，是非致混淆。

心远之谓何，岂谓盻荒郊。即事因自儆，此乐非游遨。
感春三首
韩愈（唐代）

偶坐藤树下，暮春下旬间。藤阴已可庇，落蕊还漫漫。

亹亹新叶大，珑珑晚花乾。青天高寥寥，两蝶飞翻翻。

时节适当尔，怀悲自无端。

黄黄芜菁花，桃李事已退。狂风簸枯榆，狼藉九衢内。

春序一如此，汝颜安足赖。谁能驾飞车，相从观海外。

晨游百花林，朱朱兼白白。柳枝弱而细，悬树垂百尺。

左右同来人，金紫贵显剧。娇童为我歌，哀响跨筝笛。

艳姬蹋筵舞，清眸刺剑戟。心怀平生友，莫一在燕席。

死者长眇芒，生者困乖隔。少年真可喜，老大百无益。
绝句七首 其三
李之仪（宋代）

情随榆荚不胜飘，心似杨花暖欲销。拟借琼林大盈库，约君孤注赌妖娆。
春日江次
姚合（唐代）

野步出茆斋，闲行坐石台。久悲乡路远，犹喜杏花开。

鸥鹭皆飞去，帆樯何处来。因凝千里目，落日尚徘徊。
呈成上人
宋祁（宋代）

佛国天花两送春，岁阴何意重相亲。
劳师且置弥天论，凿齿今才敌半人。
偈颂二十二首
释妙伦（宋代）

渚流虹影，枢绕电光。
圣人出现，化洽殊方。
同子与使君登文游台台在高邮
宗臣（明代）

何处星槎使者回，孤城寒吹共登台。湖间明月双珠出，雨后青山万井开。

炼石尔徒天目到，观涛谁更广陵来。越吟楚曲俱摇落，江左新惊鼓角哀。
次韵萧子植承务四首 其一
释德洪（宋代）

别后时时想见之，朅来吐语便能奇。夕阳寒带殊山雨，写出萧郎醉里诗。
次韵四绝·山亭纳凉
楼钥（宋代）

不嫌西照与朝曦，城郭谁知住翠微。
天幸外门才咫尺，欲陪杖屦夜忘归。
涿郡览古 其五
弘历（清代）

琼楼边洞乘云去，璧水琴高跨鲤来。此事今胡艰目睹，列仙传记果真哉。
复用韵答高计使谢庾使
赵汝腾（宋代）

何人漱石枕寒青，飞鸟徘徊不敢经。却骑同登观溟涬，怀仙遥想戒真泠。

西山南浦临流阁，北树东云把酒亭。道极高明须峻绝，铁狮峰顶振风翎。
挽陆君实
尹应许（宋代）

谁使权奸酿祸深，末流无复救危枰。
君臣霄壤难同死，杜稷丘墟可再生。
叔宝井中空大辱，鲁连海上特虚名。
一家骨肉俱鱼腹，留得丹心万古明。
墨妙堂
程公许（宋代）

断石残碑聚一堂，螭蟠凤舞费平章。
颜苏喜得初平侣，名节知无愧范濠。
晚至松门僧舍怀寄李太祝
余靖（宋代）

日暮倦行役，解鞍初息肩。
雾昏临水寺，风劲欲霜天。
蓼浦初闻雁，人家半在船。
思君正怊怅，黄叶正翩翩。
卜算子（寄内）
向滈（宋代）

休逞一灵心，争甚闲言语。十一年间并枕时，没个牵情处。四岁年言儿，七岁娇痴女。说与傍人也断肠，你自思量取。
诗偈 其六十四
庞蕴（唐代）

人有五般花，花兰变成香。氤氲满故宅，供养本爷娘。

有人见不识，报道十月桑。外尘一念爱，合成五色囊。

囊中起三柱，柱上有千梁。梁变成地狱，地狱作天堂。

缘个一群贼，自作自消亡。纵令存草命，何时还故乡？

文字说定慧，定慧是爷娘。何不依理智，逐色在他乡。

早须归大宅，孝顺见爷娘。
八公山谒谢公祠
唐伯元（明代）

奄奄江左是何时，能破苻坚百万师。两岸烟销淝水白，数声鹤唳鬼神知。

儿曹大捷偏安日，元老千秋一著棋。圣代即今家四海，仓皇国手可看谁。
放蝶诗和家大人韵
钱应溥（清代）

绿蝶来何从，穿花倍峭茜。伊谁折花枝，起舞掠袂缘。

艳如点黛螺，轻如衔泥燕。栩栩各知还，又如客游倦。

不虞独分飞，翻向箱笼眄。弱翅触四隅，密网开三面。

逸熊得昭苏，旧侣若慰唁。破镜感重圆，故剑珍百鍊。

文采本天生，大化任流转。料尔双双飞，快逐东风便。

如何蝉翅黏，无乃雀屏衒。幸兹返故园，时或来吟院。

陔兰畅和风，帘栊好息宴。分付九张机，貌尔五色线。

不然伴仙蝶，寻芳近郊甸。大胜菜花村，游蜂共潜见。

庄生妙齐物，品勿论贵贱。且赋《逍遥游》，待补《仙岩传》。
杂诗七首
黄庭坚（宋代）

馆甥宫里叹才难，当日同朝听百官。
光武早知尧舜事，只今那得子陵滩。
汴京元夕
李梦阳（明代）

中山孺子倚新妆，郑女燕姬独擅场。
齐唱宪王春乐府，金梁桥外月如霜。
崔申之以诗为别苏明父郭逢叔各有和章谨复用
葛立方（宋代）

见远亭边送落晖，菁山挽我作睽违。
连年走俗为贫仕，一日投睽恐富归。
谷水为官轻似底，苕溪转櫂疾於飞。
羽觞捧剑无人问，怅望如今束广微。
叹老三首 其一
白居易（唐代）

晨兴照青镜，形影两寂莫。少年辞我去，白发随梳落。

万化成于渐，渐衰看不觉。但恐镜中颜，今朝老于昨。

人年少满百，不得长欢乐。谁会天地心，千龄与龟鹤。

吾闻善医者，今古称扁鹊。万病皆可治，唯无治老药。
挽唐伯玉常卿二首
刘克庄（宋代）

久欲携莼鲫，呻吟去未能。
甫封陶母墓，俄吊董生陵。
言立何曾死，骚招更不应。
那须论宿草，身尽泪方冰。
题德清县舍松筠堂菊
孙觌（宋代）

篱脚金花玉露团，枕丛寒蝶冷相看。不随桃李供春事，且伴松筠到岁寒。
白屋
郑文康（明代）

白屋无媒地，春来乱草深。席门风自动，圭窦日长阴。

袖有匡时策，诗皆治世音。一朝登紫阁，慎莫变初心。
题灊峰阁
黄庭坚（宋代）

徐老海棠巢上，王翁主簿峰菴。
梅蘤破颜冰雪，绿丛不见黄甘。
风台遣心三首
白玉蟾（宋代）

鸦报千林晓，梅供一枕香。
晓来春思倦，余梦尚悠扬。
南乡子（重阳日寄怀永康彭道微使君，用坡旧韵）
黄庭坚（宋代）

卧稻雨余收。处处游人簇远洲。白发又扶红袖醉，戎州。乱折黄白插满头。

青眼想风流。画出西楼一帧秋。还把去年欢意舞，梁州。寒雁西来特地愁。
题商德符学士桃源春晓图
赵孟頫（元代）

宿云初散青山湿，落红缤纷溪水急。桃花源里得春多，洞口春烟摇绿萝。

绿萝摇烟挂绝壁，飞流淙下三千尺。瑶草离离满涧阿，长松落落凌空碧。

鸡鸣犬吠自成村，居人至老不相识。瀛洲仙客知仙路，点染丹青寄轻素。

何处有山如此图，移家欲向山中住。
遣怀
李山甫（唐代）

长松埋涧底，郁郁未出原。孤云飞陇首，高洁不可攀。

古道贵拙飞，时事不足言。莫饮盗泉水，无为天下先。

智者与愚者，尽归北邙山。唯有东流水，年光不暂闲。
还宫乐
佚名（宋代）

喜贺我皇，有感蓬莱，尽降神到。到乘鸾驾鹤御楼前。来献长寿到丹。玉殿阶前排筵会，今宵秋日到神到。笙歌寥亮呈玉庭，为报圣寿万年。
十七日夜饮适竹西先生过访酒罢同登霭园山麓玩月即景有作
蒋沄（清代）

结庐傍崇冈，地僻万籁静。同好四五辈，杯酒消夜永。

四座尘谈雄，百罚觞正猛。高人款柴扉，萧然骑从屏。

洗盏乃更酌，拇战迭驰骋。狂客醉言归，清游兴重整。

中天一轮月，普照下方境。缓步陪杖履，贾勇陟岫岭。

连山浩无涯，横江微有影。是时夜将半，凛冽霜华冷。

吠犬寒噤声，惊鸦飞缩颈。嗟彼尘事喧，更谁逸趣领。

与公期后约，快意抉幽景。
白庐山归城赋四首
董嗣杲（宋代）

才去还回似不情，萧然两耳乱泉声。
衣巾染得江岚透，谁道山人骨亦清。
读史八首
陈普（宋代）

王莽当年似姬旦，炀皇前日肖曾参。
担囊揭箧何须逐，盗贼谁无仁义心。
江亭别故人
张耒（宋代）

津亭把酒燕西东，无复余花一点红。
农事一春荒积雨，长淮千点驾东风。
休谈世事循环外，且寄骚愁醉眼中。
船鼓已鸣篙缆起，客行何事亦匆匆。
赠吴相士二首
姚勉（宋代）

不分麞头爱虎头，世间能有几封侯。
何如静去修天爵，此贵人人可得求。
送王龟龄赴越州宗丞
周必大（宋代）

册府号冀北，一时聚奇材。
嗟我虽末至，尚及相追陪。
胡子真老骥，元章盖龙媒。
尔来厌名韁，蹙踏游九垓。
王子乃汗血，疑是西极徕。
忠精贯日月，声名震陪佁。
君王市骏骨，得此七尺騋。
秣以天山禾，贮之黄金台。
玉勒绣罗鞍，映带文锦鞯。
谓言开道路，亦复薄蓬莱。
乞归丞相府，连月书百回。
东郊台公姓，笑渡涛江雷。
奉身信美矣，体国安在哉。
帝家十二闲，何尝列驽骀。
迟子复立仗，来归勿徘徊。
枯木诗辞召命作
翁洮（唐代）

枯木傍溪崖，由来岁月赊。有根盘水石，无叶接烟霞。

二月苔为色，三冬雪作花。不因星使至，谁识是灵槎。
题扇寄燕叔义郎中
郑潜（明代）

千里共明月，六合生清风。悬知故人意，长在相思中。

天阔雁难到，海遥舟可通。当年凤台路，樽酒别情浓。
和张舍人中书宿直
李嘉祐（唐代）

汉主留才子，春城直紫微。对花阊阖静，过竹吏人稀。

裁诏催添烛，将朝欲更衣。玉堂宜岁久，且莫厌彤闱。
偈三首 其二
释梵言（宋代）

一生二，二生三，遏捺不住，廓周沙界。德灵直上妙峰，善财却入楼阁。

新妇骑驴阿家牵，山青水绿。桃华红，李华白，一尘一佛土，一叶一释迦。
瑞鹧鸪（和通判送别）
葛胜仲（宋代）

两年人住岂无情。别乘辞华四水清。何事千钟勤饮饯，故知一别未能轻。

解龟虽幸樊笼出，挂席还愁海汐平。江草江花都是泪，骊驹休作断肠声。
秋日漫兴
宋庠（宋代）

天淡云摧险，风清水始波。
暗蟲催纺纬，惊鹊报填河。
宫扇纨规掩，仙盤露彩多。
空馀归客恨，芝术老岩阿。
禅房十事 蒲龛
释绍昙（宋代）

百匝千重包裹，未免黑山里坐。古今多少生盲，引得全身入草。
次韵简仲谦倪公叔向陈先生
朱希晦（元代）

老夫头白犹眼青，喜瞻北斗联文星。陈生饭客甑忘簟，倪子业儒锄带经。

矫矫龙蛇出大泽，翩翩鸾凤摩青冥。方今徵贤急如渴，会见戋帛辉林坰。
偶书 其一
邹浩（宋代）

形影相随甫半年，皇恩今日放归田。回头一梦惊初觉，敢把穷通更问天。
挽赵处士
王质（宋代）

叩阍凛凛疏三通，归社萧萧酒一钟。龙卧高阳呼不醒，鹏飞北海去无踪。

无年及见安车召，有子能荒大国封。想见功名心未死，亦随江汉去朝宗。
题彦恢家草堂
周紫芝（宋代）

昭陵厚德如乾坤，廊庙补衮多公言。徂徕官在百寮底，有时论事惊天阍。

皂囊欲上谤已满，霜台不到名空尊。李侯自是千载士，人说赞皇今有孙。

长安御史一骢马，人物眼高争荐论。南床小忍便可得，直气肯受高官吞。

青云垂上却回首，得州如斗车朱轓。两公相望空落落，当年风采今仍存。

古来名节与富贵，轻重略等常平分。天公相爱似有意，黄鹄欲举方腾鶱。

未开青琐霄汉上，故著草堂烟雨闲。人生穷达固难料，时来鹤亦能高轩。

愿公努力善自爱，更进药石禆华勋。
祁门道中即事
曹彦约（宋代）

嶂叠峦层巧送青，一溪幽处小园亭。
谁能换得王维手，洗我尘埃作画屏。
曾宏甫见过因问讯鞓红花则云已落矣惊呼之馀戏成三首·其一
曾几（宋代）

茶山老子竟成痴，漫说寻芳去不迟。
浪蕊飘残犹自可，名花落尽不曾知。
宫词 其九十六
花蕊夫人徐氏（唐代）

梨园子弟簇池头，小乐携来候宴游。旋炙银笙先按拍，海棠花下合梁州。
题钱舜举画烟江叠嶂图
蒲道源（元代）

江山奇绝吴楚乡，画史又与生钱郎。钱郎下笔得天趣，意象髣髴开衡湘。

浮空水光接巨浸，隔岸岚翠摩穹苍。幽岩梵宫半隐见，老树樵舍相迷藏。

中流一叶泛小艇，远涧千尺横修梁。山居熙熙自太古，下视扰扰徒奔忙。

我来京国行九轨，尘土眯目须眉黄。困馀偶作林壑梦，归计未遂惊彷徨。

明窗豁然看此画，便觉胸次生清凉。何时挐舟径成往，长啸振衣千仞冈。
上行杯·草草离亭鞍马
孙光宪（五代）

离棹逡巡欲动，临极浦，故人相送，去住心情知不共。
金船满捧，绮罗愁，丝管咽。回别，帆影灭，江浪如雪。
题草虫扇二首
陈造（宋代）

迎随小跃低飞，无谓二虫何知。
却因毗陵画手，忆我田间杖藜。
林可山荐毛监场写梅
叶茵（宋代）

汉庭延寿丹青名，解使蛾眉休甲兵。
之子懒作乃翁画，直向梅花苦用情。
笔端不复污脂粉，临成天地无边清。
更将此意语君复，岁寒应与孤山盟。
行舟
李益（唐代）

柳花飞入正行舟，卧引菱花信碧流。
闻道风光满扬子，天晴共上望乡楼。
和六给谏除夕前一日得雨喜而有作原韵
庄年（清代）

逼除膏泽望长空，谁道甘霖趁朔风。千叠暮云寒色里，万家爆竹雨声中。

枝头沾润梅先放，陇上涵濡麦正芃。何必明朝占岁稔，老农今已识年丰。
香风楼
姜特立（宋代）

太乙真人一叶莲，浮游万顷思悠然。
我今不愿瀛洲去，愿作香风水上仙。
奉赠少司马麻城刘公统京营兵二首 其二
王世贞（明代）

坛成车毂帝亲扶，匣里吴钩玉辘轳。持节尽监诸校尉，请缨还辘五单于。

期门昼静团牙戟，画室秋严下虎符。却忆华容旧司马，孝皇频按九边图。
寄曹嘉父
王洋（宋代）

广陵随家天子都，背负巨海襟江湖。
江分青山湖献白，梁宋千里传膏腴。
朱坊琼园玩月夜，谷林九曲秋阳徂。
奇辞巧语不可极，盛事往往开天衢。
我家太传官三载，文物方值开元初。
四并堂前木芍药，小金山下纹车璖。
沸天哀笳律新婉，照水粉面衣袒裕。
少年意盛不自屈，直欲赤手擒於菟。
翁云学等不可躐，俾著逢掖勤诗书。
泮宫得就弟子列，亲见土子衣诸于。
子时燕颔出头角，众中转自窥陈吴。
孤罴自尔事拱默，嫫姆未免争妍姝。
夤缘傍石见光彩，惊破尘匣誉明珠。
同袍传讽梅花句，知子名字须毡毹。
分携两家止隔岁，果贡长篚先乡书。
巍巍广殿厌长策，晔晔盛誉嗤诸儒。
蓬莱海徼通外服，坐戢巨浪张威弧，
超腾意子便得路，亦复坎壈游穷途。
我年二十始冠弁，一门婴祸奔淮隅，
辛勤往来向万里，壮志灭没忘前图。
再游党塾事商较，齿发已壮头须梳。
十年低徊不附奏，闾阎妇子欣揶揄。
年将四十偶占第，朱颜已变无肤腴。
一官从此浪随牒，十生九死群鼪鼯。
祠官香火即系外，孝祥视履伤疲驽。
旧闻子官向西蜀，萍迹飘泊来东吴。
相望夐远思会合，安得插羽先阳乌。
偶然妇家有近党，一官宰社依南都。
报言归妹得异士，乃知子食江南鱼。
我时方冬寓穷屋，喜气不觉排寒区。
那知老乃并姻娅，自此日觊参又凫，
人生会合信难料，短书先寄三年馀。
今朝得子岁前遍，指数旧事谈菑畲。
论情感恨共岁月，谈经造理分贤愚。
孔师已没道堙塞，遥的千载想盘盂。
百家搜唱互诡怪，决意剪剔随榛芜。
有如出门问长道，败溺压覆无须臾。
子今识路又鼓勇，直到定处无纷如。
蓬莱季父已荒谢，扬州旧士多沦胥。
即今我年五十六，四易寒暑君前驱。
儿虽已婚女未嫁，气何与子相乘除。
寒窗何日共樽酒，一取耳热同歌呼。
慧居寺
姚鼐（清代）

猎猎霜风拂袂斜，偶携僧裓入㟏岈。山蟠句曲横青霭，树自深岩上碧霞。

霄汉奎章藏鹫岭，人天法会忆龙华。白云苍狗尘寰感，也到空林释子家。
赋梅堂闲吟
陈宓（宋代）

穷冬天意似奢华，白璧明珠剩作花。
付与东风向何处，恩勤不为五侯家。
次韵邑宰徐何慊出示所作五首
陈著（宋代）

诗是天机不浪吟，自吟自正自规箴。
参成凤诏规纶手，织得麟规笔削心。
宇宙中閒皆分事，云霄高处是知音。
从来老练公名大，两鬓何妨点雪侵。
上太师公相生辰诗十首
佚名（宋代）

谈笑能令国势强，一时忠闰凛秋霜。
挽回騩驭远长乐，直把鸿动纪太常。
间寐东朝宫殿晓，来庭北使塞垣长。
辅成孝弟光环宇，竹帛仍傅万世芳。
射生户
欧阳修（宋代）

射生户，前日献一豹，
今日献一狼。豹因伤我牛，
狼因食我羊。狼豹诚为害人物，
县官赏之缣五匹。射生户，
持缣归。为人除害固可赏，
贪功趋利尔勿为。弦弓毒矢无妄发，
恐尔不识麒麟儿。
再和前韵三首
曾协（宋代）

骚人岂作腐儒酸，逸气清霄坐可干。
东阁只今诗兴动，韩豪元不似郊寒。
病中有怀醉经楼集杜
唐伯元（明代）

旧国霜前白雁来，茅斋寄在小城隈。旁人错比扬雄宅，江上徒城袁绍杯。

万事纠纷犹绝粒，百年多病独登台。此身未知归定处，怀抱何时得好开。
分司院前植蓼雨后着花嫣然感秋怀土
陆深（明代）

我家本住江湖上，独客远怜山谷中。忽见庭花红带雨，恍疑浦树碧含风。

此身去住浑无赖，随地寒暄自不同。试问桑榆能几许，长途南北又西东。
雪夜戏玉侯
李彭（宋代）

望舒离金虎，晚雨幻玉沙。触楹势颇疾，打窗风正斜。

西家有胜士，梦回笔生花。孺人近行迈，章江驻云车。

银屏拥绛桃，绣帐戏兰牙。暂停短辕驭，清欢春思赊。

陋巷笑短李，柴门蓬藋遮。裋褐对孟光，冰柱吟刘叉。

想君独乐时，觅句剩欲誇。脉脉无由语，疏林集暝鸦。
定风波·志在烟霞慕隐沦
李珣（五代）

志在烟霞慕隐沦，功成归看五湖春。一叶舟中吟复醉，
云水，此时方认自由身。
花岛为邻鸥作侣，深处，经年不见市朝人。
已得希夷微妙旨，潜喜，荷衣蕙带绝纤尘。
十载逍遥物外居，白云流水似相于。乘兴有时携短棹，
江岛，谁知求道不求鱼。
到处等闲邀鹤伴，春岸，野花香气扑琴书。
更饮一杯红霞酒，回首，半钩新月贴清虚。
又见辞巢燕子归，阮郎何事绝音徽。帘外西风黄叶落，
池阁，隐莎蛩叫雨霏霏。
愁坐算程千万里，频跂，等闲经岁两相违。
听鹊凭龟无定处，不知，泪痕流在画罗衣。
雁过秋空夜未央，隔窗烟月锁莲塘。往事岂堪容易想，
惆怅，故人迢递在潇湘。
纵有回文重叠意，谁寄？解鬟临镜泣残妆。
沉水香消金鸭冷，愁永，候虫声接杵声长。
帘外烟和月满庭，此时闲坐若为情。小阁拥炉残酒醒，
愁听，寒风叶落一声声。
惟恨玉人芳信阻，云雨，屏帷寂寞梦难成。
斗转更阑心杳杳，将晓，银釭斜照绮琴横。
同韦舍人元旦早朝
徐彦伯（唐代）

夕转清壶漏，晨惊长乐钟。逶迤纶禁客，假寐守铜龙。

予亦趋三殿，肩随谒九重。繁珂接曙响，华剑比春容。

相问韶光歇，弥怜芳意浓。愿言乘日旰，携手即云峰。
春日杂兴十五首 其三
华镇（宋代）

三眠愁夜久，夙兴坐高堂。是时大火中，启明在东方。

晓月俯前楹，列星掩微芒。和风从东来，草木有流芳。

栏花浥零露，密影森低昂。咸池浴朝日，照耀上扶桑。

轻烟霭帘栊，盈盈敛馀光。
一化士取血和墨写藏经乞颂
释法薰（宋代）

欲书火后旧时经，剔血和煤字字真。
未举笔前全藏了，闻弦应有赏音人。
石房樵唱画册题辞
施钰（清代）

岩石嵌空，松风谡飒。时有一樵，歌与之答。泠然松音，悠然樵吟。

白云生岫，鸣鹤在阴。
雪月轩为千户萧世英赋
陈琏（明代）

严冬风物佳，宵永寒风肃。雪花大于掌，月色明如烛。

高轩喜虚敞，晴光夺人目。万瓦铺琼瑶，空阶粲冰玉。

孤桐声何清，老鹤梦初熟。逸兴满冲襟，长歌泻醽醁。
孙耘老惠龙尾砚漆烟墨报以二诗 其二
周紫芝（宋代）

诗翁无复思如泉，墨客能回漆作烟。何意峥嵘四君子，肯来相伴一灯前。
春日登峭帆亭
钱梓林（清代）

都亭矗立画桥东，夹岸桃花曲径通。古木稳栖千岁鹤，轻舟斜趁一帆风。

峰峦隐现寒烟外，楼阁参差落照中。欸乃歌声乡国似，山光水影拾诗筒。
春风袅娜 寿西樵司勋，同果庵、梅岑、方石、瑶田赋
陈世祥（清代）

世间闲日月，甚处能长。棋半局，海生霜。醉山公、偏记酿王事业，小槽红滴，就卧何妨。

推枕闻炊，结茅量笏，屏当精庐花正忙。仙格中人故超诣，风尘外物自清章。

却忆扬州烟景，客怀无那，安排向、春海茫茫。歌串细，领巾香。

宜餐秀色，合付王昌。看欲笑时，闲情体贴，正无人处，密意商量。

蓬壶非远，便双成瑶阙，酒粘花压，应也相当。
得风难
文天祥（宋代）

空中哨响到孤蓬，尽道江河田相公。
神物自来扶正直，中流半夜一帆风。
东坡引 苏书西楼帖大江东去词，宋拓本
吴湖帆（清代）

周郎生儒雅。小乔正初嫁。当年英气谁堪亚。大江东去也。

大江东去也。

风流未舍老坡閒把。这旧事新词写。一尊拚醉传佳话。

西楼明月下。西楼明月下。
五岳山人歌赠陈玉叔之淮阳
黎民表（明代）

君不见有虞受禅封名山，五岳盘错天地间。金堂玉霤虽迥绝，便门径路堪追攀。

真形混沌翕元气，窃之可以超人寰。恒宗风雨舜不到，蓬莱波浪秦引还。

蜀严尚平尔何者，裹足乃欲穷孱颜。龙伯大人顾而笑，夸父僵走诚可叹。

丹床一秘几千载，侧身长望阻且艰。好奇独有陈夫子，妙年历落金闺士。

胸中云梦吞八九，周游名胜无难理。虎头盘囊稳系身，直鞭天上黄麟起。

手排阊阖挥浮云，过都历国寻常耳。昆崙五城反在下，焦原倒足愁胥靡。

玉阶历上帝谓之，齐州烟尘待纲纪。握节朝辞金马门，单车夜到淮阴市。

东吴绮缟输几轴，洞庭橘柚来包匦。徐关白沙河瀰瀰，须君治之平若砥。

食粱刺肥差可喜，丈夫功名要磈磥，卧游不出轩窗里。
咏风
李世民（唐代）

萧条起关塞，摇飏下蓬瀛。拂林花乱彩，响谷鸟分声。

披云罗影散，泛水织文生。劳歌大风曲，威加四海清。
戏綵堂有作
喻良能（宋代）

捧檄及偏亲，斑衣聊效颦。旨甘贫有味，温凊静无尘。

北户足萱草，南风宜棘薪。版舆多喜色，庶不愧安仁。
生日和辛江陵即席韵
魏了翁（宋代）

有生同得本来公，凛凛渊冰保降衷。
多愧行年称有子，长怀当日谢无功。
羁踪不称歌三拜，浅量难堪酒一中。
饮尽玉瓶天地阔，不各身客楚台风。
奉和圣制答张说扈从南出雀鼠谷
赵冬曦（唐代）

轩辕应顺动，力牧正趋陪。道合殷为砺，时行楚有材。

省方西礼设，振旅北京回。地理分中壤，天文照上台。

寒依汾谷去，春入晋郊来。窃比康衢者，长歌仰大哉。
和答毛汝亭
余廷灿（清代）

难脱陈言强自敦，规摹徒愧饰轮辕。六经文字沈吟老，五岳峰峦想像尊。

共笑草玄归酱瓿，忽歌《雪白》到柴门。与君臭味苔岑合，尊酒还期一细论。
吕氏心文友园亭杂咏十二首 其八 石几
黎民表（明代）

昔人留曲几，何似石贞坚。鸟迹纵横遍，安知后世传。
南郊庆成口号二十首 其十六
周密（宋代）

启蛰而郊月建寅，新元颁赦又颁春。端闱拜了熙成表，朝会移班贺紫宸。
梅花十咏 其七 半谢
张至龙（宋代）

旋随琼霙飞，绕我茆屋角。结子意渐浓，岂为羌管落。
甲申冬漫占
何吾驺（明代）

受命封疆死亦香，抱头奔窜谓非忙。老生爱读张巡传，不识人间几不妨。
祝英台近·路重寻
张炎（宋代）

路重寻，门半掩、苔老旧时树。采药云深，童子更无语。怪他流水迢迢，湖天日暮，想只在、芦花多处。谩延伫。姓名题上芭蕉，凉夜未风雨。赋了秋声，还赋断肠句。几回独立长桥，扁舟欲唤，待招取、白鹤归去。
分水岭
吴融（唐代）

两派潺湲不暂停，岭头长泻别离情。南随去马通巴栈，

北逐归人达渭城。澄处好窥双黛影，咽时堪寄断肠声。

紫溪旧隐还如此，清夜梁山月更明。
阮郎归·月高楼外柳花明
翁孟寅（宋代）

月高楼外柳花明，单衣怯露零。小桥灯影落残星，寒烟蘸水萍。
歌袖窄，舞环轻，梨花梦满城。落红啼鸟两无情，春愁添晓酲。
夜雨读朱太史次筠李上舍蟠木联句见示诗慨然感赋
董元度（清代）

屋漏夜淙淙，新旧雨相续。短檠伴深更，嗒然同槁木。

何来石鼎诗，忽忽动心目。掩卷几沈吟，车轮转肠毂。

束发入名场，章句耻碌碌。希登作者堂，大雅继芳躅。

麻中可直蓬，他山可攻玉。出谷鸟嘤鸣，友声应林麓。

车笠订鸡盟，上下云龙逐。琴台有朱君，矫矫云中鹄。

陇西佳公子，温温荆山璞。先后结同心，气味芝兰郁。

吾乡名士多，山川倍清淑。佛慧数峰青，明湖半城绿。

俯槛听鸣泉，蜡屐访修竹。互答以行歌，夜阑更秉烛。

白云罢吟坛，慷慨思重筑。聚散十年间，萍飘不相属。

强踏京华尘，抗颜还走俗。蒙头雪千丝，堆胸愁百斛。

依然一故吾，天高渐局促。繄我同袍友，华藻振新沐。

或登瀛洲侣，然藜校天禄。或鼓成均箧，槐市扇芬馥。

联床感离群，古道交相勖。示我索和章，百感互相触。

回首忆同游，落落棋布局。云散而风流，胜会讵可复。

况我本散人，底事自羁足。风雨搅中宵，旧梦萦心曲。

渔洋曾有言，成句吾能读。冷落鹊山湖，几人为令仆。
陈思王植
徐钧（宋代）

任性何能胜矫情，夺储切勿怨无成。
阿丕纵享为君乐，得似文章千载名。
朱生论天
程珌（宋代）

不知占得几躔星，阁尽人间聚散萍。
今日重来桥上望，依然杨柳两行青。
钱德载以临江朱玠笔见赠以诗谢之德载与李先
晁说之（宋代）

清江长官空书来，朱玠妙笔空悠哉。
恐是怕上万言书，恶嫌并命憎不才。
两虫
范成大（宋代）

鹧鸪忧兄行不得，杜宇劝客不如归。
天涯羁思难绘画，惟有两虫相发挥。
和迟田舍杂诗九首
苏辙（宋代）

我生无定居，投老旋求宅。
未暇栋宇完，先问松筠碧。
床锐日益销，车辖转生涩。
东家虽告贫，鬻否犹未必。
浣溪沙·肯把离情容易看
纳兰性德（清代）

肯把离情容易看，要从容易见艰难。难抛往事一般般。
今夜灯前形共影，枕函虚置翠衾单。更无人与共春寒。
白雾溪
赵蕃（宋代）

雾雨犹疑合，槎头不可窥。
凶年走牲酒，平旦但茅茨。
庐陵刘兄焱袖诗编稿相访借所和施从可唱酬韵
程公许（宋代）

拙与时乖勿误谋。可能骑鹤更扬州。
翘英似子宁终困，玉帛何时来蹇修。
观音院饯送章子平出守郑州探得近字
刘挚（宋代）

大梁三尺雪，冰泥变尘坌。千驺国西门，俨若钟在簨。

使君御之行，往殿股肱郡。玉符佩祥麟，车旟舞飞隼。

去国虽所怀，而在百里近。朝方背象魏，暮已跨封畛。

荥阳介两京，左右事控引。咽喉半天下，客车日交轸。

闭关非人情，饰传古所哂。使君锦幖仙，才业苦清敏。

故人毁誉忘，要使仁义尽。昔贤此为政，遗爱浃微隐。

国人赋缁衣，千载声亦泯。二者在君兴，无嗟设施窘。
得胜令·四月一日喜雨
张养浩（元代）

万象欲焦枯，一雨足沾濡。天地回生意，风云起壮图。农夫，舞破蓑衣绿；和余，欢喜的无是处。
听琴为柯状元乃尊作
丘浚（明代）

幽人事佳遁，开轩对阳明。兴来拂瑶轸，畅我平生情。

心中有真趣，指下无繁声。上弦叶风薰，下弦谐凤鸣。

坐觉胸襟开，尘滓顿以清。纷纷浊世中，入耳皆琶筝。

何当谢尘务，枕流阶下听。
幔卷?
朱彝尊（清代）

桃叶舟回，枫林客去，西渚波千叠。
见十里横塘，几阵凉飔，独上小楼，柔肠断绝。
春信莺花，秋期河汉，总是愁时节。
怅碧海青天，夜色苍凉，归去明月。
凄凄切切。
相思苦梦雨何曾歇。
恁不似当年，绛唇含笑，而今剩有啼痕泪颊。
洛浦川长，青溪路断，晓露风灯灭。
但寄语还淹，有个人儿，莫便轻别。
碧云亭晚眺二首
岳珂（宋代）

岁化方冉冉，耕亩自閒閒。
日落青枫浦，云平白苧山。
夜城严警柝，昏鼓动层关。
风露汀洲冷，惊鸿自往还。
别旧生祈门谢复谢希林饶晋
吴与弼（明代）

今日良朋果盍簪，还家各务惜分阴。新春有约龙潭上，好与儿曹共此心。
朝中措 其一
朱敦儒（宋代）

胸中尘土久无奇。今夕借清辉。歌纵群英诸彦，舞狂蕙带荷衣。

鸳鸯湖上，波平岸远，酒酽鱼肥。好是中秋圆月，分明天下人知。
拟古 其七
田锡（宋代）

祢衡鹦鹉词，挥翰无停缀。狂甚于接舆，才不容当世。

身居桴鼓下，心在云天际。黄祖悁忿来，殒之如虎噬。

浅水游巨鱼，宜失纵横势。
题梅花寒雀图
虞集（宋代）

残雪晓。窗外幽禽小。春声初动苔枝袅。花落知多少。春起早。苦被东风恼。绿阴青子归来早。满径生芳草。
地僻
陆游（宋代）

地僻临湍濑，门幽长绿苔。
客书疑误达，僧刺媿虚来。
清露苹花坼，斜阳燕子回。
自怜犹有恨，佳日对空罍。
石勒城
孙渤（宋代）

巀峰山峡间，有地窄如掌。虽得百二谋，硗确非沃壤。

胡雏姿相异，图虑似不广。如何蚁封微，欲作南面享。

孤城出云层，遗址尚千丈。我来一把酒，慷慨追昔往。

崛起亦奇才，晋室方肮脏。敢与南阳公，逐鹿中原上。
登拟岘台
易士达（宋代）

叔子声名千古香，几多遗爱在襄阳。
后来景行瞻先哲，善政丰碑共久长。
寿封君陶醒斋
黄佐（明代）

结宇庐山曲，雅性违嚣尘。默观大化迁，醨俗何由醇。

黄虞去我久，糟粕安能神。澹然守吾枢，所味唯道真。

阳明一相见，呼作独醒人。图书付儿曹，弦诵何莘莘。

卓为柱下史，或充华国宾。泽物固自我，稍与轩冕亲。

期颐玩日月，代序恒依辰。逸峰映澄流，信步多所欣。

濂溪与鹿洞，素志诚殷勤。盈垣杏花发，觉有无边春。
宝珠寺钟铭
王庭圭（宋代）

蠢然冥顽孰与觉，空中雷电忽磅礴。大音希声本无作，回禄奋怒飞廉恶。

一鼓成钟神所托，剑蟠蛟螭怒牙角。六种震动天雨雹，铸此铭诗呵不若。
唐仙方伎图
王佐（明代）

开元天子承平日，锦绣山河壮京室。金殿璿题表集贤，玉屏粉绘图无逸。

夔龙接武居阿衡，万方旭日当文明。衡山老仙何所有，亦复通籍承恩荣。

缟衣白发酡颜老，自说时来致身早。彩箧初开玉仗分，白骡突出银鞍小。

榻前制号赐通玄，始信人间别有天。楼船未遣蕊珠赐，岁籥俄更天宝年。

九龄归卧曲江上，牛郎又入中书相。花雨香飘兰若钟，柳云春扑金鸡帐。

万机日少乐事多，梨园法谱声相和。斗鸡舞马看不足，不独仙人呈白骡。

仙人岂是呈仙伎，画者传之有深意。延秋门外羽书飞，却驾青骡向西避。

青骡剑阁雨淋铃，一段闲愁尚不胜。不道画图今若此，碧云芳树满昭陵。
和读苏武李陵司马迁传
赵希逢（宋代）

携手河梁一别归，衷情尽寄五言诗。
故人妻子存乎否，因甚诗中无片辞。
蝶恋花·辛苦最怜天上月
纳兰性德（清代）

辛苦最怜天上月，一昔如环，昔昔都成玦。若似月轮终皎洁，不辞冰雪为卿热。(都成 一作：长如；若似 一作：但似)
无那尘缘容易绝，燕子依然，软踏帘钩说。唱罢秋坟愁未歇，春丛认取双栖蝶。(无那尘缘 一作：无奈钟情)
重游草堂次韵三首
王安石（宋代）

垣屋荒葛藟，野殿冷檀沈。
鹤有思顒意，鹰无恋遁心。
禅房闭深竹，斋钵度遥岑。
寂寞黄尘里，金身倚一寻。
入梅
陆游（宋代）

微雨轻云已入梅，石榴萱草一时开。
碑偿宿诺淮僧去，卷录新诗蜀使回。
墨试小螺看斗砚，茶分细乳玩毫杯。
客来莫诮儿嬉事，九陌红尘更可哀！
吕子固小女哀辞
张舜民（宋代）

伯道无儿可典刑，中郎有女最聪明。
季拿却返商山葬，阿软空聪洛下情。
令祖六男皆磊落，名孙一女又凋零。
茫茫此理终难问，忍听人间哭子声。
偈颂十三首
释智遇（宋代）

伤弓之鸟，见曲木而高飞。
有人见得云门，善为我辞。
次杜工部昔游韵
江源（明代）

我年四十馀，奔走倦双脚。浙水东行舟，风雨颇寂寞。

人生老益壮，安可忘□却。况此值迟暮，众芳已摇落。

十年依红尘，未得卧云壑。忆昔少壮时，豪气逼寥廓。

朝为罗浮游，暮宿淩虚阁。画船撑五湖，瑶池看双鹤。

率尔逢异人，百年谓如昨。便欲割妻子，名山访奇药。

蓬莱会群仙，准拟千年乐。岂意皆亡幻，此情转萧索。

苍忙归故庐，生意益衰薄。始结青云交，诗书重然诺。

一朝登朝堂，为君理强弱。万里频观风，长歌振衡霍。
中秋
王中立（宋代）

素丸东溟来，飞上玻璃盆。聊挥五轮手，拨去万里阴。

印透山河影，照开天地心。人世有昏晓，我未尝古今。
野田行
于鹄（唐代）

日暮出古城，野田何茫茫。寒狐上孤冢，鬼火烧白杨。
昔人未为泉下客，若到此中还断肠。
赠王道士·玉洞秋有花
司马扎（唐代）

玉洞秋有花，蓬山夜无鬼。
岂知浮云世，生死逐流水。
瑶台歌一曲，曲尽五烟起。
悠然望虚路，玉京在海里。
青箓秘不闻，黄鹤去不止。
愿随执轻策，往结周太子。
和仲弟十绝
刘克庄（宋代）

千古堂堂一孔明，尚咨幼宰访州平。
诸君应悉惓惓意，老子宁希赫赫声。
东郭襟咏十首 其七 红蕖港
王汝玉（明代）

流水深成港，芙蓉照水新。葑溪非镜曲，莫误浣沙人。
题小李将军著色山水
周密（宋代）

群山积古翠，空谷满白云。远溜从何来，飞玉声磤磤。

东风入千从，花雨红缤纷。何人卜深隐，结屋苍崖垠。

浩然山林思，高谢朝市氛。咏歌归来篇，赘甚钟山文。
上崔中丞古意二首
何梦桂（宋代）

岩岩南山石，上有孤生竹。
结根不择地，天地聊自足。
卷耳不盈筐，绿刍不盈掬。
原言勿采采，留此媚幽独。
偶作
杨爵（明代）

飒飒西风，悠悠危困。雾掩长空，怀此忧疢。我生尚有，我心难忍。

告尔君子，不可不慎。天方威降，无滋幽衅。

飒飒西风，悠悠危困。我生不辰，遭此难屯。告尔君子，胡不自尽。

拯溺救焚，伊谁之人。天方降威，无为颠震。

飒飒西风，悠悠危困。自昔以来，贻我烦懑。告尔君子，各宜履顺。

误国之谋，伐国之刃。天祸方殷，无惜忧瘽。

飒飒西风，悠悠危困。我心日忧，我泪日抆。苍天苍天，胡降阨运。

谋猷乖离，而日以甚。抱此赤心，徒尔谆谆。

何以图之，周道惟近。骐骥惟良，莫耶非钝。听无不聪，视无或瞬。

各欲事天，岂敢相迿。我为尔谋，尔无不信。
送萧山钱著作
王安石（宋代）

才高诸彦故无嫌，兄弟同时举孝廉。
东观外除方墨绶，西州相见已苍髯。
灵胥引水清穿市，神禹分山翠入帘。
好去弦歌聊自慰，郡人谁敢慢陶潜。
题山寺（一作题悟空寺）
刘商（唐代）

扁舟水淼淼，曲岸复长塘。古寺春山上，登楼忆故乡。

云烟横极浦，花木拥回廊。更有思归意，晴明陟上方。
十一月十日同谒惠烈庙
黄履（宋代）

山北迢迢十里馀，使华联辔谒神居。吴朝崇构飞虫后，梁帝停神骤雨初。

松盖交阴垂道路，棠枝孤秀耸庭除。太平应祷邦人赖，惠烈新加益显欤。
答庆上人三首 其二
释德洪（宋代）

米岭脊吞西岳，筠溪尾插漳江。兴发扁舟寻子，夜晴风揭蓬窗。
承天宝禅师赞
黄庭坚（宋代）

灵山会上，得个消息。
达安城中，不落裷（上雨下佰）。
黄抚路口，雪里开花。
九江渡头，无风起浪。
和萧参议游岳麓八绝 其五
王炎（宋代）

清风峡里水清泠，不但琮琤可静听。秋桂秋兰在深谷，更堪鼻观挹幽馨。
绝句六十四首
张伯端（宋代）

未炼还丹莫入山，山中内外尽非铅。
此般至宝家家有，自是愚人识不全。
偈十六首
释行瑛（宋代）

大千沙界是吾家，隐显何曾有等差。
为报人天高著眼，优昙花异世间花。
紫骝马
沈佺期（唐代）

青玉紫骝鞍，骄多影屡盘。荷君能剪拂，躞蹀喷桑干。

踠足追奔易，长鸣遇赏难。摐金一万里，霜露不辞寒。
游太平寺
赵蕃（宋代）

一水萦纡渡，千松高下栽。
童师空有塔，皖伯已无台。
似为寻山至，那因问法来。
茶香从汝供，诗味遣谁陪。
题处士黄公山居
戴复古（宋代）

行尽松坡与竹坡，沿溪窈窕上岩阿。
山深每恨客来少，寺近莫教僧到多。
但觉洞中人不老，不知云外事如何。
边头又报真消息，靼使来朝乞讲和。
瀛海仙人歌为任丘刘翁双寿赋
于慎行（明代）

君不见碣石高悬海上台，九河之水昆崙来。一入淮阳五百载，之灵犹向瀛州开。

瀛州云气何超忽，北拱渔阳连汉阙。赤畿总号帝王州，瑶堂别有神仙窟。

仙人碧发更方瞳，天姥霓衣出阆风。台上时骑双彩凤，垆边共跨两茅龙。

当年自种蓝田璧，瑶草琳华堂下植。学士丝纶接上台，中丞节钺通南极。

宁亲暂许帝师旋，几道封函降自天。上食分将仙禁酒，舞衣携得御炉烟。

七十已稀况八九，如此齐眉古未有。蓬莱谩道枣如瓜，度索虚传桃似斗。

嗟乎仙人谁与俦，瀛州平之是瀛洲。从今岁月真多少，海水还成浅碧流。
桃花
舒邦佐（宋代）

恨题玄都观，欢入武陵谿。
花面无今古，人心自笑啼。
寒溪
程洵（宋代）

溪名偶与故乡同，恍觉家山在眼中。定自今宵更愁绝，又飞清梦过江东。
秋旱得雨子大诗言祈祷所致炎谓不可贪天之功
王炎（宋代）

宦游碌碌本无奇，失脚归来莫皱眉。
只合一廛修穑事，岂堪千骑把州麾。
旱乾偶得崇朝雨，秋熟应无卒岁饥。
耕凿熙熙皆帝力，丰年请为续周诗。
深春
王镃（宋代）

燕子来时春又休，暖风吹绿上枝头。
绣帘不隔茶醾月，香影无人自入楼。
偈颂一百二十三首
释普度（宋代）

昨夜毗岚撼山岳，七十二峰俱倒卓。
太湖万顷涓滴无，黄叶乱飘星斗落。
望西太乙宫四圣观半为僧寺
方回（元代）

红墙半旧粉墙新，泥塑金涂各有神。
僧道不须閒计较，等为和靖守坟人。
次韵朝陵叶院察见寄
陆游（宋代）

忆昨翩然别众仙，秋风吹鬓感凋年。
虚斋无复客满座，败橐空余诗百篇。
高谊未忘林下约，清吟重结社中缘。
不教落在尘埃地，万顷烟波一钓船。
宿文殊院呈孙子和二绝
张耒（宋代）

天河初没空明星，四听鸡号人欲兴。
高林有露乍蹄马，佛屋无人到晓灯。
和晏太尉西园晚春 其二
宋祁（宋代）

风蘤幡幡续去条，一朝欢尽负霞朝。人间赋笔如公少，借问离愁著底浇。
寥志弟遗水蜜桃夜起食之感赋
陈曾寿（清代）

触热中夜起，移簟临风轩。渴食水蜜桃，肺腑彻甘鲜。

壬君昨遗我，含笑出袖边。肫然让梨意，犹似儿童年。

忆昔母在时，壮大承偏怜。悯其终日劳，篝灯复丹铅。

仆媪每传赐，小盂枣栗莲。当时昧不觉，此境俄已迁。

人生所至乐，随之入沉泉。沉沉复沉沉，万劫不再缘。

母去子安存，馀骸何有焉。翻恃哀暂忘，惛茫命苟延。

一桃味深回，悲起遂不眠。
秋夜
朱应辰（明代）

鼓角动谯楼，星河烂不收。
梧桐双井月，砧杵一城秋。
坐久销清夜，时危易白头。
旧游零乱尽，归兴满南州。
和经父登黄鹤楼
孔平仲（宋代）

复霭重沙望不穷，坐收千里一樽中。天边江汉波涛阔，地下神仙窟宅通。

窗影偷来湓浦白，檐光飞入沔城红。豁然已尽登临兴，云阁章亭谩在东。
徐敏父龙虎山仙岩闻鸡鸣寄玄卿 其一
赵孟頫（元代）

天鸡三叫白云中，知有仙家住半空。尘土恍然惊梦觉，碧桃花落自春风。
天禧寺阿育王塔
马之纯（宋代）

两山回处是为干，有塔亭亭高似山。
不但装严增梵刹，可能形胜助城关。
灯明星斗挂林木，铃动天风吹佩环。
陌上行人遥见此，有时东往又西还。
萃胜亭
孔平仲（宋代）

萧洒东堂秋正皎，思寻一径上幽亭。天生乔木为攲盖，地借群山作画屏。

有志休官头未白，多情好客眼偏青。知公故欲来高处，目送飞鸿在杳冥。
送李忠彦
许景衡（宋代）

留滞嗟为客，而今始据鞍。梅花春信早，星斗夜堂寒。

此别十分饮，何时一笑欢。劳生强半在，见晚不须叹。
龙兴仁王佛舍纳凉联句十六韵
谢公定（宋代）

诗见李薦二。
句
欧阳彬（唐代）

无钱将乞樊知客，名纸生毛不为通。桑柘残阳里，儿孙落叶中。
挽邵公容春
王柏（宋代）

北风猎猎兮申原之幽，玄扉启兮灵辰不留。
苏黄之像兮俨其兮在，容春之人兮杳不可求。
一棺兮厚德，万古兮高丘。
寿法椿长老二首
陈著（宋代）

慈云一坐十年过，耐受空门末劫魔。
晨粥应缘千里到，秋粮入供寸功磨。
当风松干神弥爽，经雪梅花韵更多。
大地山河供一笑，底须天女问云何。
卧云歌
释文珦（宋代）

潜山道人性疎懒，地覆天翻浑不管。
草座麻衣居绝巘，一间茅不云常满。
颇爱云纵亦萧散，於焉誓与云为伴。
终日卧云忘早晚，梦回日照云床暖。
彼此无心体舒缓，所以相从加缱绻。
他年我死云独存，云应惋惜吾生短。
西王母哀十首 其三
李江（明代）

飞泉微液听无声，点点遥惊泪欲倾。阆苑仙风人似玉，广寒清府雪如琼。

暮云锁断尘缘梦，野水流还织纴情。此恨绵绵终莫尽，飞泉微液听无声。
山居诗
释延寿（宋代）

闲思尘世大悠哉，进趣门中尽可该。
抛却工夫平世路，枉劳心可构仙台。
隘空云水千重合，币野烟霞一径开。
幸有圆成平坦处，辛解谁解望山来。
梦游三首·其一
徐铉（宋代）

魂梦悠扬不奈何，夜来还在故人家。
香濛蜡烛时时暗，户映屏人故故斜。
檀的慢调银字管，云鬟低缀折枝花。
天明又作人间别，洞口春深道路赊。
宫词 其二十一
杨皇后（宋代）

落絮濛濛立夏天，楼前槐树影初圆。传闻紫殿深深处，别有薰风入舜弦。
改之下第赋赠
李大力（宋代）

刘郎气豪酒豪诗更豪，乃肯折节作赋遗恨无纤毫。
诗雄赋老不入世俗眼，仰空大叫索酒歌离骚。
刘郎新诗今莫敌，挑战梅社无遗力。
果然桃杏一山开，龙马行天晓无迹。
锦标重夺更一年，却来走马春风前。
撑肠文字五千卷，吟哦得意扬休鞭。
世间荣辱俱游戏，莫为功名销壮志。
我辈胡颜自古然，刘蕡况是公家事。
银杯锦被骕骦裘。呼童唤酒鏖穷愁。
自怜却被微官缚，不及相从上酒楼。
萱草花
徐似道（宋代）

莫讶萱枝小，能施宫样妆。
只缘沾染足，绝似杜兰香。
许昌道中
李寄（明代）

春风难慰此飘蓬，路入中州处处同。旅麦野棠荒集上，马铃车铎滚尘中。
宜城道间
李曾伯（宋代）

萧萧风雨问南关，客里单衣八月寒。
灯火数家栖逆旅，江山千里走插官。
飘零岐路凭诗纪，寂寞襟怀借酒宽。
亟写音书寄乡国，北山高卧尽平安。
寄陈彦邦二首
吴芾（宋代）

自古中兴用实才，正资贤哲共图回。
若为清禁挽不住，亦效衰图归去来。
幸有江水供笑傲，更邀风月与徘徊。
得閒莫惜频相过，伴我樽前笑口开。
孔子泣颜回
曹勋（宋代）

噫嘻吁，天欤人欤，
回也抑亦子之命欤，而其或者天实使之丧予。
何仁者之不寿，而中道之弃兮。
噫嘻吁，回欤回欤，
其吾道之穷欤。
杏花天
赵彦端（宋代）

风韶雨润催花候。叹春恨、年年常有。桃蹊杏陌相期久。一为东常试手。

匆匆去、那人信否。襟泪渍、粉香依旧。单衣煮酒重来后。好与看承人瘦。
赠陈伯融夫妇
陈藻（宋代）

才子治春秋，推寻命氏由。
果然佳偶遂，夫岂俗人犹。
话自文章出，岙从勤俭修。
老夫欢喜见，旧与两家游。
偈颂六十七首
释原妙（宋代）

指天指地展戈矛，直至如今战不休。
假使群灵都杀尽，一身还有一身愁。
龙脊滩
沈安义（宋代）

龙脊滩头春已归，旧章重举到江湄。玉箫金缕民风乐，麦陇桑畴农事熙。

犹记去年来把酒，又还今日再题诗。桃花三月归帆过，此地红涛渐渺瀰。
昔坡公粹杭有悯囚诗后守杭岁除狱空又和前作
刘克庄（宋代）

坡去二百载，尚有遗爱留。
孤山领众客，三圄无一囚。
吴尹学问人，刀笔盖所羞。
惓惓民隐瘼，不翅已戚休。
大意师长公，尚德贱智谋。
谈文及谈政，俪美襄与修。